CELEX: C2004/239/57
Language: fi
Date: 2004-09-25 00:00:00
Title: Asia T-265/04: Adriatica di Navigazione S.p.A:n 24.6.2004 Euroopan yhteisöjen komissiota vastaan nostama kanne

25.9.2004   
            
            
               FI
            
            
               Euroopan unionin virallinen lehti
            
            
               C 239/26
            
         Adriatica di Navigazione S.p.A:n 24.6.2004 Euroopan yhteisöjen komissiota vastaan nostama kanne
   (Asia T-265/04)
   (2004/C 239/57)
   Oikeudenkäyntikieli: italia
   Adriatica di Navigazione S.p.A. on nostanut 24.6.2004 Euroopan yhteisöjen tuomioistuimessa kanteen Euroopan yhteisöjen komissiota vastaan. Kantajan edustajat ovat asianajajat Gian Michele Roberti, Alessandra Franchi ja Guido Belliti.
   Kantaja vaatii, että yhteisöjen tuomioistuin
   
                
            
            
               kumoaa riidanalaisen päätöksen siltä osin kuin siinä katsotaan perustamissopimuksen 87 artiklassa tarkoitetuiksi tuiksi avustukset julkisen palvelun velvoitteita varten Adriatican osalta ja kuin siinä määritellään kyseiset toimenpiteet uusiksi tuiksi,
            
         
                
            
            
               tai toissijaisesti kumoaa riidanalaisen päätöksen 1 artiklan 2 kohdan
            
         
                
            
            
               tai ainakin kumoaa riidanalaisen päätöksen 1 artiklan 3 kohdan siltä osin kuin siinä velvoitetaan Italia perimään tuet korkoineen takaisin,
            
         
                
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Esillä olevalla kanteella Adriatica di Navigazione S.p.A riitauttaa EY:n perustamissopimuksen 230 artiklan neljännessä kohdassa tarkoitetulla tavalla Italian meriliikennettä harjoittaville yhtiöille Adriaticalle, Caremarille, Siremarille, Saremarille ja Toremarille antamista valtiontuista 16.3.2004 tehdyn Euroopan yhteisöjen komission päätöksen K(2004) 470. Kantaja vaatii erityisesti ensimmäisen oikeusasteen tuomioistuinta kumoamaan riidanalaisen päätöksen siltä osin kuin siinä katsotaan perustamissopimuksen 87 artiklassa tarkoitetuiksi tuiksi avustukset julkisen palvelun velvoitteita varten Adriatican osalta ja kuin siinä määritetään nämä toimenpiteet uusiksi tuiksi.
   Kantaja esittää kanteensa tueksi kolme kanneperustetta.
   Kantaja väittää ensimmäisellä kanneperusteellaan, että komissio on tehnyt kaksi arviointivirhettä. Ensiksi komission päätös on virheellinen siltä osin kuin komissio on virheellisesti katsonut Italian valtion Tirrenia-konserniin kuuluville meriliikennettä harjoittaville yhtiöille julkisen palvelun velvoitteista korvauksina myöntämät avustukset EY 87 artiklassa tarkoitetuiksi tuiksi. Tällaisen arviointivirheen vuoksi riidanalaisella päätöksellä on kantajan mukaan a) loukattu jäsenvaltion viranomaiselle kuuluvaa vapaata harkintavaltaa määrittää julkisen palvelun velvoitteet ja niiden rahoittaminen ja b) rikottu asetuksen 3577/92 (1) 4 artiklan 3 kohtaa. Toiseksi Adriatica katsoo, että komissio on joka tapauksessa tehnyt arviointivirheen määritellessään edellä mainitut avustukset uusiksi tuiksi. Tältä osin kantaja korostaa ennen kaikkea sitä, että komissio ei ollut ottanut huomioon asiaa koskevaa lainsäädäntöä ja että komissiolle oli annettu tiedoksi Tirrenia-konsernin julkista palvelua koskevat sopimukset, jotka komissio oli nimenomaisesti tai implisiittisesti hyväksynyt.
   Toisella kanneperusteellaan kantaja vetoaa arviointivirheisiin, jotka komissio on kantajan mukaan tehnyt riidanalaisessa päätöksessään, kun se oli katsonut Adriaticalle vuosina 1992–1994 myönnettyjä avustuksia koskevan järjestelmän yhteensopimattomaksi siten, että Adriatica olisi syyllistynyt EY 81 artiklassa kiellettyyn kilpailun vastaiseen menettelyyn. Tältä osin kantaja esittää, että tämä arvio on virheellinen, sillä komission olisi ennnen kaikkea pitänyt selvittää, oliko esillä olevassa asiassa olevassa kilpailusääntöjen rikkomisen kohteen ja tukitoimenpiteiden välillä yhteyttä, ja todeta tällöin, ettei tällaista syy-yhteyttä ollut olemassa. Kantaja on toisaalta korostanut, että selvitettäessä tällaisen syy-yhteyden olemassaoloa, pelkällä yhteensattumalla kilpailusääntöjen rikkomisen kohteen ja avustuksia saavan palvelun välillä ei ollut mitään merkitystä. Kantaja vetoaa tältä osin myös EY 253 artiklassa määrätyn perusteluvelvollisuuden laiminlyöntiin.
   Lopuksi kolmannella kanneperusteellaan kantaja vetoaa riidanalaisen päätöksen lainvastaisuuteen siltä osin kuin siinä määrätään perimään takaisin Adriaticalle tammikuun 1992 ja heinäkuun 1994 välisellä ajalla myönnetyt tuet, koska tämä on vastoin yleisiä hallinnossa noudatettavia luottamuksensuojan periaatetta ja suhteellisuusperiaatetta.
   
      (1)  Palvelujen tarjoamisen vapauden periaatteen soveltamisesta meriliikenteeseen jäsenvaltioissa (meriliikenteen kabotaasi) 7 päivänä joulukuuta 1992 annettu neuvoston asetus (EY) N:o 3577/992 (EYVL L 364, 12.12.1992, s. 7).